Murdmaasuusatamises kaks olümpiakulda võitnud ning MMidelt samuti kaks kirkaimat autasu koju viinud Johan Olsson teatas, et lõpetab karjääri.
37aastane rootslane on võitnud tiitlivõistlustelt kokku lausa 14 medalit, millest täpselt pooled tulid 4x10km teatesõitudest. Olsson võitis medaleid nii klassika- kui vabatehnikadistantsidelt.
"Kui saabub aeg, mil sportlaskarjääri nimel tehtavad ohverdused ületavad võistlusrõõmu, on aeg lõpetada ning millelegi teisele pühenduda. Otsus karjäär lõpetada sündis hiljuti ning uskuge mind: see oli raske," selgitas Olsson, kelle abikaasa Anna võitis naiste paarissprindis 2006. aasta Torino OMilt kulla.